2024 m. rugsėjo 3 d. Teisingumo Teismo (septintoji kolegija) nutartis byloje (Judecătoria Sectorului 3 Bucureşti (Rumunija) prašymas priimti prejudicinį sprendimą) Investcapital Ltd / TK
(Byla C-658/231, Investcapital)
(Prašymas priimti prejudicinį sprendimą – Teisingumo Teismo procedūros reglamento 99 straipsnis – Atsakymas, kurį galima aiškiai nustatyti iš Teisingumo Teismo jurisprudencijos arba kuris nekelia jokių pagrįstų abejonių – Direktyva 2008/52/EB – Mediacija civilinėse ir komercinėse bylose – Nacionalinės teisės aktai, pagal kuriuos numatytas privaloma informacinė sesija apie mediaciją – Konstitucinė jurisprudencija, pagal kurią šie teisės aktai pripažįstami negaliojančiais – Šios jurisprudencijos suderinamumas su direktyva – Sąjungos teisės viršenybės principas – Direktyva 93/13/EEB – Nesąžiningos sąlygos sutartyse su vartotojais – Galimybė teisėjui peržiūrėti nesąžiningą sąlygą)
Proceso kalba: rumunų
Prašymą priimti prejudicinį sprendimą pateikęs teismas
Judecătoria Sectorului 3 Bucureşti
Pagrindinės bylos šalys
Ieškovė: Investcapital Ltd
Atsakovas: TK
Rezoliucinė dalis
2008 m. gegužės 21 d. Europos Parlamento ir Tarybos direktyvos 2008/52/EB dėl tam tikrų mediacijos civilinėse ir komercinėse bylose aspektų 5 straipsnio 2 dalis, siejama su Sąjungos teisės viršenybės principu,
turi būti aiškinama taip, kad pagal ją
valstybės narės teismams nedraudžiama netaikyti šios valstybės narės Konstitucinio Teismo sprendimo dėl nacionalinės teisės akto, pagal kurį tam tikrų ieškinių, kurie galimai patenka į šios direktyvos taikymo sritį, priimtinumas siejamas su tuo, ar ieškovė laikėsi pareigos dalyvauti informaciniame susitikime apie mediacijos naudą, negaliojimo, nes toks sprendimas nepatenka į šios nuostatos taikymo sritį ir todėl negali jai prieštarauti.
1993 m. balandžio 5 d. Tarybos direktyvos 93/13/EEB dėl nesąžiningų sąlygų sutartyse su vartotojais 6 straipsnio 1 dalis ir 7 straipsnio 1 dalis
turi būti aiškinamos taip, kad pagal jas
draudžiama nacionaliniam teismui, konstatavusiam, kad tarp vartotojo ir verslininko sudarytos sutarties sąlyga yra nesąžininga, nes pagal šią sąlygą numatyta taikyti palūkanas, mokėtinas vartotojo dėl jo sutartinių prievolių nevykdymo, nustatant fiksuotą sumą už dieną, tačiau nenumatant viršutinės ribos, sumažinti bendrą šių palūkanų sumą numatant tokias ribas, vietoj to, kad būtų atmestas minėtos sąlygos taikymas.
____________
1 Gavimo data: 2023 11 3.